title: 2011/209/ЕС: Решение на Съвета от 28 февруари 2011 година за подписването, от името на Съюза, и временното прилагане на Меморандум за сътрудничество NAT-I-9406 между Съединените американски щати и Европейския съюз#Меморандум за сътрудничество NAT-I-9406 между Съединените американски щати и Европейския съюз

text:
               5.4.2011

               BG

               Официален вестник на Европейския съюз

               L 89/1

         РЕШЕНИЕ НА СЪВЕТА
   от 28 февруари 2011 година
   за подписването, от името на Съюза, и временното прилагане на Меморандум за сътрудничество NAT-I-9406 между Съединените американски щати и Европейския съюз
   (2011/209/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Комисията договори от името на Съюза Меморандум за сътрудничество NAT-I-9406 между Съединените американски щати и Европейския съюз (по-нататък „Меморандум“) в сферата на научноизследователската и развойната дейност в областта на гражданското въздухоплаване и приложение 1 към него относно сътрудничеството по SESAR — NEXTGEN за постигане на глобална оперативна съвместимост, в съответствие с Решение на Съвета от 9 октомври 2009 г. за упълномощаване на Комисията да започне преговори.

               (2)

               Меморандумът и приложение 1 бяха парафирани на 18 юни 2010 г.

               (3)

               Договорените от Комисията Меморандум и приложение 1 следва да бъдат подписани и прилагани временно до приключване на процедурите за сключването на Меморандума.

               (4)

               Необходимо е да бъдат определени процедурни механизми за участието на Съюза в Съвместния комитет, създаден съгласно Меморандума, за разрешаването на спорове и за прекратяването на приложенията и допълненията към Меморандума,

         ПРИЕ НАСТОЯЩОТО РЕШЕНИЕ:
   Член 1
   Одобрява се подписването на Меморандума за сътрудничество NAT-I-9406 между Съединените американски щати и Европейския съюз и на приложение 1 към него от името на Съюза, при условие на сключването на Меморандума.
   Текстовете на Меморандума и на приложение 1 са приложени към настоящото решение.
   Член 2
   Председателят на Съвета е оправомощен да посочи лицето(ата), упълномощено(и) да подпишe(ат) Меморандума и приложение 1 към него от името на Съюза.
   Член 3
   До влизането му в сила Меморандумът се прилага временно от Съюза от датата на подписването му.
   Член 4
   1.   В Съвместния комитет, създаден по силата на член III от Меморандума, Съюзът се представлява от Комисията, подпомагана от представители на държавите-членки.
   2.   Комисията, след консултация със специалния комитет, назначен от Съвета, определя позицията, която да бъде взета от Съюза в Съвместния комитет по отношение на следното:

               а)

               приемането на допълнителни приложения към Меморандума и допълнения към тях,

               б)

               приемането на изменения на приложенията към Меморандума и допълненията към тях.

         Член 5
   Комисията може да предприема всякакви подходящи действия съгласно членове II (Б), IV, V, VII и VIII от Меморандума.
   Член 6
   Комисията представлява Съюза в консултациите съгласно член XI от Меморандума.
   Член 7
   Комисията редовно информира Съвета относно изпълнението на Меморандума.

      Съставено в Брюксел на 28 февруари 2011 година.

            За Съвета

            Председател

         FELLEGI T.

      ПРЕВОД
      МЕМОРАНДУМ ЗА СЪТРУДНИЧЕСТВО
      NAT-I-9406 между Съединените американски щати и Европейския съюз

      КАТО ИМАТ ПРЕДВИД, че Съединените американски щати и Европейският съюз имат общата цел да насърчават и развиват сътрудничеството в сферата на научноизследователската и развойната дейност в областта на гражданското въздухоплаване; и
      КАТО ИМАТ ПРЕДВИД, че това сътрудничество ще насърчи развитието и безопасността на гражданската авиация в Съединените американски щати и в Европейския съюз;
      СЛЕДОВАТЕЛНО Съединените американски щати и Европейският съюз (наричани заедно „страни“ и поотделно „страна“) се споразумяха да изпълняват съвместни програми в съответствие със следните условия:

         Член I

         Цел

                  А.

                  Настоящият Меморандум за сътрудничество, включително приложенията и допълненията към него („Меморандум“), определя условията за взаимно сътрудничество за насърчаване и развитие на научноизследователската и развойната дейност в областта на гражданското въздухоплаване. За тази цел, при условие че са налице съответните финансови средства и други необходими ресурси, страните могат да предоставят персонал, ресурси и свързани услуги за сътрудничество в степента, предвидена в приложенията и допълненията към настоящия Меморандум.

                  Б.

                  Целите на настоящия Меморандум може да бъдат постигнати чрез сътрудничество в някоя от следните области:

                              1.

                              Обмен на информация по отношение на програми и проекти, резултати от научноизследователска дейност или публикации;

                              2.

                              Съвместно провеждане на анализи;

                              3.

                              Координиране на програми и проекти в сферата на научноизследователската и развойната дейност и тяхното изпълнение въз основа на съвместни усилия;

                              4.

                              Обмен на научен и технически персонал;

                              5.

                              Обмен на специално оборудване, софтуер и системи за изследователска дейност и проучвания за съвместимост;

                              6.

                              Съвместно организиране на симпозиуми или конференции; както и

                              7.

                              Взаимни консултации с цел определяне на съгласувани действия в съответните международни органи.

                  В.

                  Съгласно приложимото законодателство, разпоредби и политики, така както те може да бъдат изменени или променени, страните във възможно най-голяма степен насърчават участието в съвместни дейности съгласно настоящия Меморандум с оглед осигуряване на сравними възможности за участие в своите научноизследователски и развойни дейности. Страните ангажират участниците в съвместни дейности, които се провеждат на реципрочна основа в съответствие със следните принципи:

                              1.

                              Взаимна полза;

                              2.

                              Сравними възможности за участие в съвместни дейности;

                              3.

                              Равнопоставено и справедливо третиране;

                              4.

                              Навременен обмен на информация, която може да повлияе на съвместната дейност; както и

                              5.

                              Прозрачност.

                  Г.

                  Такива съвместни действия се провеждат съгласно конкретни приложения и допълнения, посочени в член II.

         Член II

         Изпълнение

                  А.

                  Настоящият Меморандум се изпълнява чрез конкретни приложения и допълнения към него. Тези приложения и допълнения описват, когато това е уместно, естеството и продължителността на сътрудничеството в определена сфера или за определена цел, третирането на интелектуалната собственост, юридическата отговорност, финансирането, разпределението на разходите и други въпроси. Освен ако изрично не е посочено друго, в случай на несъответствие между разпоредба на приложение или допълнение и разпоредба на настоящия Меморандум, разпоредбата на Меморандума има предимство.

                  Б.

                  Представителите на Съединените американски щати и на Европейския съюз провеждат срещи периодично, за да:

                              1.

                              обсъдят предложения за нови съвместни дейности; както и

                              2.

                              преразгледат състоянието на текущите дейности, които са стартирани съгласно приложение или допълнение към настоящия Меморандум.

                  В.

                  Координирането и подпомагането на съвместните дейности съгласно настоящия Меморандум от името на правителството на Съединените американски щати се осъществява от Федералната администрация за въздухоплаване (FAA), а от името на Европейския съюз — от Европейската комисия.

                  Г.

                  Службите, определени за координация и управление на настоящия Меморандум, до които се изпращат всички заявления за услуги съгласно настоящия Меморандум, са:

                              1.

                              За Съединените американски щати:

                                          Federal Aviation Administration

                                          Office of International Aviation

                                          Wilbur Wright Bldg., 6th Floor, East

                                          600 Independence Ave., S.W.

                                          Washington, D.C.

                                          20591 - USA

                                          Телефон: +1-202-385-8900

                                          Факс: +1-202-267-5032

                              2.

                              За Европейския съюз:

                                          European Commission

                                          Directorate-General for Mobility and Transport

                                          Directorate for Air Transport

                                          1040 Brussels – Belgium

                                          Телефон: +32-2-2968430

                                          Факс: +32-2-2968353

                  Д.

                  Определят се служители за връзка по техническата програма за конкретни дейности, както е посочено в приложенията и допълненията към настоящия Меморандум.

         Член III

         Изпълнително ръководство

                  А.

                  С настоящото страните създават Съвместен комитет, който трябва да отговаря за обезпечаване на ефективното функциониране на настоящия меморандум и редовно да провежда срещи за оценка на ефективността на неговото изпълнение.

                  Б.

                  Съвместният комитет се състои от представители на:

                              1.

                              Федералната администрация за въздухоплаване на Съединените американски щати (FAA, съпредседател), и

                              2.

                              Европейската комисия за Европейския съюз (съпредседател), подпомагана от представители на държавите-членки на Европейския съюз.

                  В.

                  Съвместният комитет може да покани експерти да участват ad hoc в различните области. Съвместният комитет може да създава работни групи по технически въпроси и да наблюдава тяхната работа, както и работата на комитетите и групите, създадени съгласно конкретни приложения и допълнения. Съвместният комитет ще разработи и приеме вътрешни процедури за управление.

                  Г.

                  Всички решения на Съвместния комитет се вземат с консенсус от двете страни, които съставляват Съвместния комитет. Тези решения са в писмена форма, подписани от представителите на страните в Съвместния комитет.

                  Д.

                  Съвместният комитет може да разглежда всеки въпрос, свързан с функционирането на настоящия Меморандум и на приложенията и допълненията към него. По-специално Съвместният комитет отговаря за:

                              1.

                              предоставяне на форум за обсъждане в рамките на настоящия Меморандум и на приложенията и допълненията към него на

                                          а)

                                          въпроси, които може да възникнат, и промени, които може да имат въздействие върху изпълнението на настоящия Меморандум и на приложенията и допълненията към него;

                                          б)

                                          общи подходи към въвеждането на нови технологии и процедури, научноизследователски програми и програми за оценка и други области от взаимен интерес; както и

                                          в)

                                          проекторазпоредби и законодателство на някоя от страните, които или което биха засегнали интересите на другата страна, в рамките на настоящия Меморандум и на приложенията и допълненията към него;

                              2.

                              ако е уместно — приемане на допълнителни приложения към настоящия Меморандум и допълнения към тях;

                              3.

                              ако е уместно — приемане на приложения към настоящия Меморандум и допълнения към тях; както и

                              4.

                              внасяне на предложения, когато това е уместно, до страните за изменения на настоящия Меморандум по друг начин.

         Член IV

         Обмен на персонал

      Страните могат да обменят технически персонал, според изискванията, за провеждане на дейностите, описани в дадено приложение или допълнение към настоящия Меморандум. Целият този обмен е в съответствие с условията, предвидени в настоящия Меморандум и неговите приложения и допълнения. Техническият персонал, обменен от страните, извършва работата, описана в съответното приложение или допълнение. Въпросният технически персонал може да е на агенции или изпълнители от Съединените американски щати или Европейския съюз, по взаимна договореност.

         Член V

         Договорености за наемане на оборудване

      Едната страна („страна, която отдава оборудване под наем“) може да отдава под наем оборудване на другата страна („страна, която наема оборудване“) по силата на приложение или допълнение към настоящия Меморандум. За всяко наемане на оборудване се прилагат следните общи разпоредби, освен ако не е посочено друго в дадено приложение или допълнение:

                  А.

                  Страната, която отдава оборудване под наем, определя стойността на оборудването, което ще бъде наето.

                  Б.

                  Страната, която наема оборудването, придобива право да го държи и владее в помещението на страната, която отдава оборудването под наем, както е определено от страните в съответното приложение или допълнение. Оборудването се държи и владее от страната, която го е наела, до неговото връщане на страната, която го е отдала под наем, в съответствие с параграф З по-долу.

                  В.

                  Страната, която наема оборудването, превозва за своя сметка цялото оборудване до помещението, определено от страните в съответното приложение или допълнение.

                  Г.

                  Страните си сътрудничат за получаване на всички лицензи на износ и други документи, необходими за изпращане на оборудването.

                  Д.

                  Страната, която наема оборудването, отговаря за неговото инсталиране в помещението, определено от страните в съответното приложение или допълнение. Ако е необходимо, страната, която отдава оборудването под наем, съдейства на страната, която го наема, с оглед инсталиране на наетото оборудване, при условията, договорени между страните.

                  Е.

                  Страната, която наема оборудването, го експлоатира и поддържа в добро състояние, осигурява функционалната му пригодност и позволява инспекции от страната, която е отдала оборудването под наем, във всеки един подходящ момент за времето, през което оборудването е наето.

                  Ж.

                  Страната, която отдава оборудването под наем, съдейства на страната, която наема оборудването, за намиране на източници на доставка на обикновени елементи и на специфични части, които не са леснодостъпни за страната, която наема оборудването.

                  З.

                  При изтичане на срока на съответното приложение или допълнение или на настоящия Меморандум, или при тяхното прекратяване, или когато е приключила употребата на оборудването, страната, която е наела оборудването, го връща на страната, която е отдала оборудването под наем, за своя сметка.

                  И.

                  В случай на загуба или повреждане на оборудване, отдадено под наем по силата на настоящия Меморандум, за което страната, наела оборудването, е добила право да държи и владее, по усмотрение на страната, която е отдала оборудването под наем, наелата оборудването страна поправя оборудването или компенсира отдалата оборудването страна с неговата стойност (определена от страната, отдала оборудването под наем, съгласно параграф А по-горе) за неговата загуба или повреда.

                  Й.

                  Цялото оборудване, обменено по силата на настоящия Меморандум, се използва единствено за научноизследователска и развойна дейност и дейности по утвърждаването и не може да бъде използвано по какъвто и да е друг начин за активно гражданско въздухоплаване или за други оперативни цели.

                  К.

                  Всеки трансфер на технологии, оборудване или други елементи по силата на настоящия Меморандум е в съответствие с действащото законодателство и политиките на страните.

         Член VI

         Финансиране

                  А.

                  Освен ако не е посочено друго в дадено приложение или допълнение към настоящия Меморандум, всяка страна поема разходите за дейностите, които извършва в съответствие с настоящия Меморандум.

                  Б.

                  Номерът NAT-I-9406 е зададен от Съединените американски щати с цел идентификация на тази програма за сътрудничество и той трябва да се посочва във всяка кореспонденция, свързана с настоящия Меморандум.

         Член VII

         Оповестяване на информация

                  А.

                  Освен съгласно изискванията на действащото законодателство или с предварително писмено съгласие на страните, никоя страна не може да оповестява каквато и да е информация или материали, свързани със задачите, или с договорените програми съгласно настоящия Меморандум и приложенията и допълненията към него, на трети страни, различни от: i) изпълнители или подизпълнители, осъществяващи задачите или програмите, доколкото това е необходимо за изпълнението на въпросните задачи или програми; или ii) други правителствени органи на страните.

                  Б.

                  Ако една от страните разбере, че съгласно своите закони или подзаконови актове не може да изпълни разпоредбите на настоящия член за неоповестяване на информация, преди да е оповестила информацията тя незабавно информира другата страна. След това страните се консултират, за да изготвят съответния план за действие.

         Член VIII

         Права на интелектуална собственост

                  А.

                  Страна, която предоставя интелектуална собственост (която за целите на настоящия Меморандум включва анализи, доклади, бази данни, софтуер, ноу-хау, поверителна техническа и търговска информация, данни, архиви и свързана документация и материали, независимо от формата или носителя, върху който е записана) на другата страна в съответствие с условията на дадено приложение или допълнение към настоящия Меморандум, запазва правата върху интелектуалната собственост, които е притежавала към момента на обмена. Страната, която предоставя документ или друг вид интелектуална собственост съгласно дадено приложение или допълнение към настоящия Меморандум, ясно обозначава документа или другия вид интелектуална собственост като поверителен, защитен или като предмет на търговска тайна, според случая.

                  Б.

                  Освен ако не е предвидено друго в приложение или допълнение към настоящия Меморандум, страната, която получава интелектуална собственост от другата страна по силата на настоящия Меморандум:

                              1.

                              не придобива права върху интелектуалната собственост по силата на това, че я получава от другата страна; както и

                              2.

                              не разкрива интелектуалната собственост пред трета страна, различна от изпълнители или подизпълнители, осъществяващи програма, свързана с дадено приложение или допълнение към настоящия Меморандум, без предварителното писмено съгласие на другата страна. В случай на разкриване пред изпълнител или подизпълнител, който осъществява програмата, страната, която извършва разкриването:

                                          а)

                                          ограничава използването на интелектуалната собственост от изпълнителя или подизпълнителя до целите, посочени в приложимото приложение или допълнение; и

                                          б)

                                          забранява по-нататъшно разкриване на интелектуалната собственост от изпълнителя или подизпълнителя пред трети страни, освен когато другата страна даде предварително писмено съгласие за по-нататъшно разкриване.

                  В.

                  Освен ако не е посочено друго в приложение или допълнение към настоящия Меморандум, правата върху интелектуалната собственост, разработена съвместно от страните съгласно настоящия Меморандум и неговите приложения и допълнения, са общи за страните.

                              1.

                              Всяка страна притежава неизключително, неотменимо право във всички държави да възпроизвежда, да изготвя дериватни версии, да разпространява публично и да превежда такава интелектуална собственост, при условие че възпроизвеждането, изготвянето, разпространението и преводът не засягат защитата на правата на интелектуална собственост на другата страна. Всяка страна или нейните органи по прилагането имат право да прегледат превода преди публичното му разпространение.

                              2.

                              Всички публично разпространявани копия на статии от научни и технически издания, непатентовани научни доклади и книги, които са пряк резултат от сътрудничеството съгласно настоящия Меморандум и неговите приложения или допълнения, указват имената на авторите на труда, освен когато авторът изрично отказва да бъде назован.

                  Г.

                  Ако една от страните не е съгласна с определянето на документ или друг вид интелектуална собственост като поверителен, защитен или като предмет на търговска тайна от другата страна съгласно приложение или допълнение към настоящия Меморандум, несъгласната с определянето страна иска консултации с другата страна за разглеждане на въпроса. Консултациите може да се проведат заедно със заседание на Съвместния комитет или на друг комитет, създаден по силата на приложение или допълнение към настоящия Меморандум.

         Член IX

         Имунитет и отговорност

                  А.

                  Страните разглеждат въпросите с имунитета и отговорността, свързани с дейностите съгласно настоящия Меморандум, в съответното приложение или допълнение, според случая.

                  Б.

                  Страните се споразумяват, че всички дейности, предприети по силата на настоящия Меморандум и приложенията или допълненията към него, се изпълняват с необходимата професионална грижа, и че се полагат всички разумни усилия за свеждане на потенциалния риск за трети страни до минимум и за спазване на всички изисквания по отношение на безопасността и надзора.

         Член X

         Изменения

                  А.

                  Страните могат да изменят настоящия Меморандум и неговите приложения или допълнения. Страните документират подробностите относно всяко такова изменение в писмено споразумение, подписано от двете страни.

                  Б.

                  Измененията на приложенията или допълненията към настоящия Меморандум, приети от Съвместния комитет, влизат в сила след решение на Съвместния комитет съгласно член III.Г от настоящия Меморандум, подписано от съпредседателите на Съвместния комитет от името на страните.

         Член XI

         Разрешаване на спорове

      Страните разрешават всички спорове във връзка с тълкуването или прилагането на настоящия Меморандум или неговите приложения или допълнения чрез консултации помежду си. Страните не могат да отнасят за уреждане такива спорове до международен трибунал или трета страна.

         Член XII

         Влизане в сила и прекратяване

                  А.

                  До влизането му в сила настоящият Меморандум се прилага временно от датата на подписването му.

                  Б.

                  Настоящият Меморандум влиза в сила, когато страните писмено са се уведомили взаимно за приключването на съответните им вътрешни процедури, необходими за неговото влизане в сила, и остава в сила до прекратяването му.

                  В.

                  Всяко отделно приложение или допълнение, прието от Съвместния комитет след влизането в сила на настоящия Меморандум, влиза в сила след решение на Съвместния комитет съгласно член III.Г от настоящия Меморандум, подписано от съпредседателите на Съвместния комитет от името на страните.

                  Г.

                  Всяка от страните може да прекрати настоящия Меморандум или неговите приложения или допълнения по всяко време като изпрати на другата страна шестдесетдневно (60) писмено предизвестие. Прекратяването на настоящия Меморандум не засяга правата и задълженията на страните съгласно членове V, VII, VIII и IX. Всяка страна разполага със сто и двадесет (120) дни за приключване на своите дейности след прекратяването на настоящия Меморандум или на неговите приложения или допълнения. Прекратяването на настоящия Меморандум води до прекратяване и на всички приложения и допълнения, сключени от страните по силата на настоящия Меморандум.

         Член XIII

         Оправомощаване

      Съединените американски щати и Европейският съюз се съгласяват с разпоредбите на настоящия Меморандум, както е посочено с подписите на техните надлежно оправомощени представители.

         Съставено в Будапеща на трети март две хиляди и единадесета година.

               За Съединените Американски Щати

               За Европейския съюз

         ПРИЛОЖЕНИЕ 1
         КЪМ МЕМОРАНДУМ ЗА СЪТРУДНИЧЕСТВО NAT-I-9406 МЕЖДУ СЪЕДИНЕНИТЕ АМЕРИКАНСКИ ЩАТИ И ЕВРОПЕЙСКИЯ СЪЮЗ СЪТРУДНИЧЕСТВО ПО SESAR — NEXTGEN ЗА ПОСТИГАНЕ НА ГЛОБАЛНА ОПЕРАТИВНА СЪВМЕСТИМОСТ
         КАТО ИМАТ ПРЕДВИД, че SESAR и NextGen са програмите съответно на Европейския съюз и на Съединените американски щати за разработване на ново поколение системи за управление на въздушното движение;
         КАТО ИМАТ ПРЕДВИД, че Съвместното предприятие SESAR беше учредено с Регламент (ЕО) № 219/2007 на Съвета от 27 февруари 2007 г. за управление на фазата на развитие на SESAR;
         СЛЕДОВАТЕЛНО Съединените американски щати и Европейският съюз (наричани заедно „страни“ и поотделно „страна“) се споразумяха за следното:

            Член I

            Цел

         Целта на настоящото приложение е прилагане на Меморандума за сътрудничество NAT-I-9406 между Съединените американски щати и Европейския съюз (по-долу „Меморандум“) чрез определяне на условията, съгласно които страните ще развиват своето сътрудничество за осигуряване на глобална оперативна съвместимост между своите съответни програми за модернизация на управлението на въздушното движение (УВД) — NextGen и SESAR — като вземат предвид интересите на гражданските и военните ползватели на въздушното пространство.

            Член II

            Определения

         За целите на настоящото приложение понятието „утвърждаване“ означава потвърждаване през целия жизнен цикъл на развитието, че предлаганото решение, в т. ч. концепция, система и процедури, отговаря на потребностите на заинтересованите страни.

            Член III

            Принципи

         В рамките на програмите NextGen и SESAR и в съответствие с принципите, предвидени в член I.В от Меморандума, страните:

                     А.

                     според случая, позволяват участие на правителствени и индустриални субекти на другата страна в съответните консултативни органи и индустриални инициативи в съответствие с приложимото законодателство и разпоредби и правилата за управление на тези органи и инициативи;

                     Б.

                     се стремят да осигурят възможности за заинтересованите страни от индустрията на другата страна да участват в работни програми и да имат достъп до информация за еквивалентни програми и проекти в сферата на научноизследователската и развойната дейност и до резултатите от тях; както и

                     В.

                     чрез комитета на високо равнище, създаден съгласно член V от настоящото приложение, взаимно определят в притурки към настоящото приложение („притурки“) областите, които дават конкретни възможности за участие на другата страна в консултативни органи, инициативи, както и научноизследователски програми и проекти, и по-специално тези области, които дават възможност за участие в определяне на система на високо равнище, като оперативна съвместимост, определяне на структурата и основни технически изисквания.

               Комитетът на високо равнище наблюдава прилагането на настоящия член и актуализира притурките, ако е необходимо.

            Член IV

            Обхват на работата

         А.   Обхватът на работата се изразява в принос към научноизследователската и развойната дейност и дейността по утвърждаване в областта на УВД за постигане на глобална оперативна съвместимост. Работата може да включва, но не се свежда единствено до дейностите, посочени в параграфи 1—5 от настоящия член.
         1.   Общи дейности
         Общите дейности обхващат онези задачи, които не са специфични за някоя оперативна или техническа разработка, а притежават цялостни взаимозависимости в програмите SESAR и NextGen. Тези дейности са особено важни за сътрудничеството, тъй като всеки различаващ се подход потенциално има немалки по обхват и значение последици за хармонизацията и оперативната съвместимост. В тази област страните възнамеряват да разгледат следното:

                     а)

                     оперативна концепция и пътна карта;

                     б)

                     разпоредба за разделяне;

                     в)

                     изготвяне на пътна карта, включително стандартизиране и регламентиране с оглед улесняване на синхронизацията на прилагането;

                     г)

                     икономическо досие и планиране на инвестициите;

                     д)

                     околна среда;

                     е)

                     координация на техническите усилия в подкрепа на дейностите по стандартизация — на ИКАО и в световен мащаб — в областта на модернизацията на УВД;

                     ж)

                     синхронизиране и съгласуваност на пътните карти за бордната електроника, така че да се осигури най-висока икономическа ефективност за ползвателите на въздушното пространство; както и

                     з)

                     Координирано въвеждане на технически и оперативни промени за постигане/поддържане на непрекъснатост на работата от гледна точка на ползвателите на въздушното пространство.

               2.   Управление на информацията
         Основният акцент върху управлението на информацията е да се осигури навременно разпространение на точна и подходяща информация, свързана с УВД, до всички заинтересовани страни, без прекъсване (оперативно съвместима), по сигурен начин и в подкрепа на съвместното вземане на решения. В тази област страните възнамеряват да разгледат следното:

                     а)

                     оперативна съвместимост на управлението на информацията за цялата система (SWIM);

                     б)

                     оперативна съвместимост на управлението на аеронавигационната информация (AIM); както и

                     в)

                     обмен на метеорологична информация.

               3.   Управление на траекторията
         Управлението на траекторията обхваща обмен въздух/въздух и въздух/земя на четириизмерни (4D) траектории, което изисква последователен подход към терминологията, определянето и обмена на полетна информация по всяко време и във всички фази на полета. В тази област страните възнамеряват да разгледат следното:

                     а)

                     общо определяне и обмен на траектории;

                     б)

                     планиране на полетите и динамично обновяване на полетните планове;

                     в)

                     управление на движението (включително интегриране и прогнозиране на траекторията);

                     г)

                     интегриране на безпилотни авиационни системи (UAS) в УВД; както и

                     д)

                     сближаване на концепциите на SESAR и NextGen относно операциите, определянето на услугите и тяхното прилагане, включително определянето на четириизмерни траектории и операции по обмен на формати.

               4.   Оперативна съвместимост на комуникационни, навигационни, обзорни (CNS) и бордови системи
         Оперативната съвместимост на CNS и бордовите системи включва планиране на бордовото оборудване и разработване на оперативно съвместими приложения и системи въздух/въздух и въздух/земя. В тази област страните възнамеряват да разгледат следното:

                     а)

                     Бордова оперативна съвместимост, в т. ч.:

                                 i.

                                 бордова система за избягване на опасни сближения във въздуха (ACAS);

                                 ii.

                                 пътна карта за бордната електроника; както и

                                 iii.

                                 бордова система за подпомагане на сепарацията (ASAS) за подпомагане на сепарацията въздух/въздух и въздух/земя;

                     б)

                     комуникации, в т. ч.:

                                 i.

                                 обслужване и технология за осъществяване на линия за предаване на данни и

                                 ii.

                                 гъвкава структура за комуникации;

                     в)

                     навигация, в т. ч.:

                                 i.

                                 навигация, основана на резултатите и

                                 ii.

                                 приложения за Глобалната навигационна спътникова система (GNSS) по маршрута и в районите на летищата, включително при вертикално насочване;

                     г)

                     обзор, в т. ч.:

                                 i.

                                 услуги и технологии за автоматичен зависим обзор (ADS) и

                                 ii.

                                 обзор на летателното поле.

               5.   Съвместни проекти
         Съвместните проекти включват ad hoc проекти, за които страните се споразумяват, че е необходима целенасочена координация и сътрудничество. В тази област страните възнамеряват да разгледат следното:

                     а)

                     Атлантическа инициатива за оперативно взаимодействие за намаляване на емисиите (AIRE) и

                     б)

                     подобрение на мониторинга и проследяването на местоположението на въздухоплавателни средства над водни пространства и в отдалечени райони.

               Б.   Ако е уместно, страните поотделно или съвместно подготвят доклади за обмен помежду си на реципрочна основа, в които са описани концепциите за употреба, моделите, прототипите, оценките, дейностите по утвърждаване и сравнителните проучвания, свързани с техническите и оперативните аспекти на УВД. За оценките и утвърждаването може да се използва широк набор от инструменти, като например симулации и изпитвания при реални условия.

            Член V

            Управление

         При наличие на средства страните стартират и управляват проекти и дейности, както и гарантират, че текущите дейности остават прагматични, навременни и ориентирани към резултатите. За тази цел се изграждат следните управленски равнища:

                     А.

                     Комитет на високо равнище, който е съставен от равен брой участници от Европейската комисията, която може да бъде подпомогната от Съвместното предприятие SESAR, и от Федералната администрация за въздухоплаване.

                                 1.

                                 Комитетът на високо равнище се председателства съвместно от по един представител на Европейската комисия и на FAA. Комитетът на високо равнище заседава най-малко един път годишно, за да:

                                             а)

                                             наблюдава сътрудничеството между SESAR и NextGen;

                                             б)

                                             оцени постигнатите резултати;

                                             в)

                                             вземе решение относно стартирането на нови проекти и дейности по предложение на координационния комитет, както е определено по-долу;

                                             г)

                                             вземе решение относно предложения за нови допълнения или изменения на съществуващи допълнения към настоящото приложение, които той предава за одобрение на Съвместния комитет в съответствие с член III.Г от Меморандума;

                                             д)

                                             дава инструкции на координационния комитет, както е определено по-долу; както и

                                             е)

                                             наблюдава прилагането на член III от настоящото приложение и, ако е уместно, консултира относно механизмите за участие на индустрията или отнася въпроси до Съвместния комитет, създаден съгласно Меморандума.

                                 2.

                                 Комитетът на високо равнище определя свои работни процедури, а всички решения се вземат с консенсус между съпредседателите.

                                 3.

                                 Комитетът на високо равнище докладва на Съвместния комитет, създаден съгласно член III от Меморандума.

                     Б.

                     Координационен комитет, съставен от подходящ и ограничен брой участници от Съвместното предприятие SESAR и от УВД организацията на FAA, като и двете страни може да бъдат подпомагани от експерти.

                                 1.

                                 Координационният комитет се председателства съвместно от по един представител на Съвместното предприятие SESAR и от УВД организацията на FAA. Координационният комитет заседава не по-малко от два пъти годишно, за да:

                                             а)

                                             наблюдава напредъка по текущите съвместни проекти и дейности, както е определено в допълненията;

                                             б)

                                             гарантира ефективното изпълнение на допълненията чрез работните групи, както е определено по-долу;

                                             в)

                                             гарантира ефективното прилагане на член III от настоящото приложение;

                                             г)

                                             изготвя доклади до комитета на високо равнище; или

                                             д)

                                             разглежда предложения, които да бъдат представени пред комитета на високо равнище, включително за нови допълнения или изменения на съществуващи допълнения към настоящото приложение.

                                 2.

                                 Координационният комитет определя свои работни процедури, а всички решения се вземат с консенсус между съпредседателите.

                     В.

                     Работни групи за конкретни проекти или дейности, описани в допълненията. Всяка работна група се състои от подходящ и ограничен брой участници. Работните групи заседават, когато е необходимо, спазват инструкциите на координационния комитет и му докладват редовно.

            Член VI

            Имунитет и отговорност

         Страните разглеждат въпросите с имунитета и отговорността, свързани с дейностите съгласно настоящото приложение, в съответното допълнение, според случая.

            Член VII

            Изпълнение

         А.   Цялата дейност, извършвана съгласно настоящото приложение, се описва в допълненията, които при влизането си в сила стават част от настоящото приложение.
         Б.   Всяко допълнение се номерира последователно и съдържа описание на дейността, която предстои да бъде извършена от страните или от субектите, които страните са определили за извършване на дейността, включително мястото и планираната продължителност на дейността; персонала и другите ресурси, необходими за извършване на дейността; очакваните разходи; както и всяка друга информация, свързана с дейността.

            Член VIII

            Финансови разпоредби

         Финансирането на дейността, извършвана съгласно настоящото приложение, се предоставя в съответствие с член VI от Меморандума.

            Член IX

            Лица за контакт

         А.   Службите, определени за координация и управление на настоящото приложение, са:

                     1.

                     За Съединените американски щати:

                                 Africa, Europe & Middle East Office, AEU-10

                                 Federal Aviation Administration

                                 Wilbur Wright Bldg., 6th Floor, East

                                 600 Independence Avenue, S.W.

                                 Washington, D.C. 20591 –

                                 USA

                                 Телефон: +1 202-385-8905

                                 Факс: +1 202-267-5032

                     2.

                     За Европейския съюз:

                                 Single European Sky and ATC Modernisation Unit

                                 Directorate-General for Mobility and Transport

                                 Directorate for Air Transport

                                 European Commission

                                 Rue de Mot 24

                                 1040 Brussels –

                                 Belgium

                                 Телефон: +32 2 296 84 30

                                 Факс: +32 2 296 83 53

               Б.   Определя се служител за връзка по техническата програма за конкретни дейности, както е посочено в допълненията към настоящото приложение.

            Член X

            Влизане в сила и прекратяване

         А.   До влизането му в сила, приложението се прилага временно от датата на подписването му.
         Б.   Настоящото приложение влиза в сила, когато страните писмено са се уведомили взаимно за приключването на съответните им вътрешни процедури, необходими за неговото влизане в сила, и остава в сила до прекратяването му в съответствие с член XII от Меморандума. Прекратяването на настоящото приложение води до прекратяване и на всички допълнения, сключени от страните по силата на настоящото приложение.

            Член XI

            Оправомощаване

         Съединените американски щати и Европейският съюз се съгласяват с разпоредбите на настоящото приложение, както е посочено с подписите на техните надлежно оправомощени представители.

            Съставено в Будапеща на трети март две хиляди и единадесета година.

                  За Съединените Американски Щати

                  За Европейския съюз


title: 2012/804/ЕС: Решение на Европейския парламент от 23 октомври 2012 година относно освобождаването от отговорност във връзка с изпълнението на бюджета на Европейската агенция за околната среда за финансовата 2010 година#Резолюция на Европейския парламент от 23 октомври 2012 година съдържаща забележките, които са неразделна част от решението за освобождаване от отговорност във връзка с изпълнението на бюджета на Европейската агенция за околната среда за финансовата 2010 година

text:
               20.12.2012

               BG

               Официален вестник на Европейския съюз

               L 350/89

         РЕШЕНИЕ НА ЕВРОПЕЙСКИЯ ПАРЛАМЕНТ
   от 23 октомври 2012 година
   относно освобождаването от отговорност във връзка с изпълнението на бюджета на Европейската агенция за околната среда за финансовата 2010 година
   (2012/804/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за околната среда за финансовата 2010 година,

               —

               като взе предвид доклада на Сметната палата относно годишните отчети на Европейската агенция за околната среда за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7–0051/2012),

               —

               като взе предвид своето решение от 10 май 2012 г. (2) за отлагане на решението за освобождаване от отговорност във връзка с изпълнението на бюджета на Европейската агенция за околната среда за финансовата 2010 година, придружаващата го резолюция, както и отговорите на изпълнителния директор на Агенцията,

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕИО) № 1210/90 на Съвета от 7 май 1990 г. за създаване на Европейска агенция за околната среда и Европейска мрежа за информация и наблюдение на околната среда (4), и по-специално член 13 от него,

               —

               като взе предвид Регламент (ЕО) № 401/2009 на Европейския парламент и на Съвета от 23 април 2009 г. относно Европейската агенция за околната среда и Европейската мрежа за информация и наблюдение на околната среда (5), и по-специално член 13 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6), и по-специално член 94 от него,

               —

               като взе предвид съвместното изявление относно децентрализираните агенции и Общия подход, приложен към него, приети през юни 2012 г. от Европейския парламент, Съвета и Комисията, в резултат на работата на междуинституционалната работна група по децентрализираните агенции, създадени през март 2009 г., и по-специално разделите относно управлението, операциите, програмирането, отчетността и прозрачността на Общия подход,

               —

               като взе предвид член 77 и приложение VI към своя правилник,

               —

               като взе предвид втория доклад на комисията по бюджетен контрол и становището на комисията по околна среда, обществено здраве и безопасност на храните (A7-0300/2012),

               1.

               Освобождава изпълнителния директор на Европейската агенция за околната среда във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за околната среда, на Съвета, Комисията и на Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 57.

      (2)  ОВ L 286, 17.10.2012 г., стр. 356.

      (3)  ОВ L 248, 16.9.2002 г., стр. 1.

      (4)  ОВ L 120, 11.5.1990 г., стр. 1.

      (5)  ОВ L 126, 21.5.2009 г., стр. 13.

      (6)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 23 октомври 2012 година
      съдържаща забележките, които са неразделна част от решението за освобождаване от отговорност във връзка с изпълнението на бюджета на Европейската агенция за околната среда за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция за околната среда за финансовата 2010 година,

                  —

                  като взе предвид доклада на Сметната палата относно годишните отчети на Европейската агенция за околната среда за финансовата 2010 година, придружен от отговорите на Агенцията (1),

                  —

                  като взе предвид препоръката на Съвета от 21 февруари 2012 г. (06083/2012 – C7–0051/2012),

                  —

                  като взе предвид своето решение от 10 май 2012 г. (2) за отлагане на решението за освобождаване от отговорност във връзка с изпълнението на бюджета на Европейската агенция за околната среда за финансовата 2010 година, придружаващата го резолюция, както и отговорите на изпълнителния директор на Агенцията,

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

                  —

                  като взе предвид Регламент (ЕИО) № 1210/90 на Съвета от 7 май 1990 г. за създаване на Европейска агенция за околната среда и Европейска мрежа за информация и наблюдение на околната среда (4), и по-специално член 13 от него,

                  —

                  като взе предвид Регламент (ЕО) № 401/2009 на Европейския парламент и на Съвета от 23 април 2009 г. относно Европейската агенция за околната среда и Европейската мрежа за информация и наблюдение на околната среда (5), и по-специално член 13 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6), и по-специално член 94 от него,

                  —

                  като взе предвид съвместното изявление относно децентрализираните агенции и Общия подход, приложен към него, приети през юни 2012 г. от Европейския парламент, Съвета и Комисията, в резултат на работата на междуинституционалната работна група по децентрализираните агенции, създадени през март 2009 г., и по-специално разделите относно управлението, операциите, програмирането, отчетността и прозрачността на Общия подход,

                  —

                  като взе предвид член 77 и приложение VI към своя правилник,

                  —

                  като взе предвид втория доклад на комисията по бюджетен контрол и становището на комисията по околна среда, обществено здраве и безопасност на храните (A7-0300/2012),

                  А.

                  като има предвид, че на 10 май 2012 г. Европейският парламент отсрочи вземането на решение относно освобождаването от отговорност и приключването на сметките на Европейската агенция за околната среда („Агенцията“) за финансовата 2010 година;

                  Б.

                  като има предвид, че Агенцията предостави отговори на органа по освобождаване от отговорност с писма от 24 май, 15 юни и 3 юли 2012 г.; като има предвид, че управителният съвет на Агенцията предостави на органа по освобождаване от отговорност информация относно мерките, предприети след отсрочването на вземането на решение относно освобождаването от отговорност с писмо от 6 юни 2012 г.;

                  В.

                  като има предвид, че освобождаването от отговорност представлява надежден инструмент на Европейския парламент за оценка на правилното разходване на субсидии от Съюза въз основа на фактически и съществени аргументи; като припомня в тази връзка съществуващите правила, а именно Правилника за длъжностните лица и Условията за наемане на работа на други служители на Европейските общности, Финансовия регламент, приложим за общия бюджет на Европейските общности, учредителния регламент на Агенцията и специфичните политики и процедури, установени от Агенцията;

                  Г.

                  като има предвид, че бюджетът на Агенцията за 2010 г. възлиза на 50 600 000 EUR, като той е с 26 % по-висок от този за 2009 г.; като има предвид, че вноската на Съюза в бюджета на Агенцията за 2010 г. е била 35 258 000 EUR спрямо 34 560 000 EUR през 2009 г., което представлява увеличение от 2 %;

                  1.

                  Винаги е приветствал професионалното, надеждно и независимо предоставяне на информация от Агенцията за всички институции, държавите членки и органите, определящи политиките на Съюза, и ще продължи да очаква този професионализъм в бъдеще.

                  2.

                  Отбелязва, че равнищата на изпълнение на бюджета на Агенцията под формата на бюджетни кредити за поети задължения и за плащания бяха съответно 100 % и 90,75 %.

                  3.

                  Посочва параграф 16 от общия подход, приложен към съвместното изявление на Европейския парламент, Съвета и Комисията относно децентрализираните агенции; очаква, без да се засяга независимостта на агенциите, открита и прозрачна процедура за подбор във връзка с назначаването на изпълнителен директор през юни 2013 г., която гарантира взискателно оценяване на кандидатите и висока степен на независимост; следователно предлага изслушването на кандидатите в компетентните комисии на Парламента да стане част от процедурата по назначаване на длъжността изпълнителен директор.

         Бюджетно и финансово управление

                  4.

                  Припомня, че в продължение на пет месеца, от 22 май 2010 г. до октомври 2010 г., Агенцията е покрила сградата си с екологична фасада, която струва 294 641 EUR, и че не е бил проведен публичен търг.

                  5.

                  Припомня, че с цел покриване на разходите, свързани с екологичната фасада, бюджетният ред „2140 — Оборудване на помещения“ е бил увеличен с бюджетен трансфер в размер на 180 872 EUR, взети от бюджетен ред „2100 — Наем“ на 9 април 2010 г.

                  6.

                  Следователно призовава Агенцията да установи ясни вътрешни правила за позоваване на член 126, параграф 1, буква б) от правилата за прилагане на Финансовия регламент; отбелязва, че управителният съвет е взел решение да прилага предварителни проверки във връзка с извънредни разходи.

                  7.

                  Твърдо е убеден, че при неизпълнение на действащите правила трябва да се предприемат необходимите мерки; счита, че в такива случаи Агенцията следва да изготви план за действие, придружен от точен график, за отстраняване на слабостите, като Европейският парламент следва да наблюдава прилагането на този план и тези проблеми следва да бъдат решени чрез промяна на действащите правила и разпоредби с цел премахване на евентуалните нормативни пропуски.

         Човешки ресурси

                  8.

                  Отбелязва, че Агенцията е приела 12 гостуващи учени, осъществяващи дейност в нейните помещения, без да публикува биографиите на 11 от тях — включително най-малко данните във връзка с образованието и професионалния опит; отчита заявлението на управителния съвет, че правилата за подбор и поведение на гостуващи учени ще бъдат засилени, за да се гарантират по-голяма яснота и прозрачност, и че настоящата политика на Агенцията за прием на гостуващи учени е в процес на преразглеждане.

                  9.

                  Припомня, че от юни 2010 г. до април 2011 г. изпълнителният директор на Агенцията е била попечител и член на международния консултативен съвет на НПО Earthwatch — международна благотворителна организация в областта на околната среда, и за нея погрешно беше докладвано, че е член на европейския консултативен съвет на Worldwatch Europe; потвърждава, че тя се е оттеглила от заеманите от нея длъжности в Earthwatch вследствие на препоръката на председателя на Сметната палата в контекста на възможен конфликт на интереси.

                  10.

                  Отбелязва, че през февруари 2010 г., преди изпълнителният директор на Агенцията да е била ангажирана пряко с Earthwatch, е договорено обучение за 29 служители на Агенцията, включително изпълнителният директор, които са участвали за период от не повече от 10 дни в изследователска дейност по различни управлявани от Earthwatch проекти в областта на биологичното разнообразие на Карибите или в Средиземноморието, и че Агенцията е платила на тази НПО общо 33 791,28 EUR, както се посочва в изявлението на изпълнителния директор на Агенцията; отбелязва наред с това, че окончателният доклад на Сметната палата за 2010 г. не съдържа констатации относно конфликт на интереси в тази връзка.

                  11.

                  Отчита решението на управителния съвет за прилагане на предварителни проверки във връзка с членството на изпълнителния директор във външни съвети, както и във връзка с политиката на Агенцията в областта на обучението.

                  12.

                  Отбелязва уверенията на Агенцията, че през ноември 2010 г. Worldwatch Institute Europe е регистрирал като свой адрес за контакти адреса на Агенцията без нейно съгласие; отбелязва наред с това, че изпълнителният директор на Worldwatch Institute Europe е бил гост — научен изследовател на Агенцията; призовава Агенцията да гарантира абсолютна яснота във връзка с всички договорености относно гостуващи учени в бъдеще; отбелязва наред с това:

                              —

                              в писмото от 11 април 2012 г. изпълнителният директор на Агенцията посочва: „когато ЕАОС узна, че World Watch Institute Europe е публикувала на собствения си уебсайт, че е създаден европейски офис в помещенията на Агенцията, бяха предприети незабавни действия...“,

                              —

                              учредителният акт на World Watch Institute Europe доказва, че организацията е създадена на 5 ноември 2010 г. в помещенията на Агенцията,

                              —

                              освен това откриването на World Watch Institute Europe се е състояло в помещенията на Агенцията на 25 февруари 2011 г., а директорът е бил гост оратор, както е видно от уебсайта на World Watch Institute Europe.

                  13.

                  Отбелязва, че Агенцията е изготвила актуализирана политика и план за действие за борба с конфликт на интереси в съответствие с препоръките на Европейския омбудсман; призовава Агенцията да направи проекта публично достояние и да насърчи дебат относно политиката и плана за действие преди тяхното представяне на управителния съвет.

                  14.

                  Отбелязва, че биографиите на ръководните служители и на членовете на научния комитет са публикувани на уебсайта на Агенцията; освен това отбелязва, че декларациите за наличие на интереси на членовете на научния комитет също са публикувани; подчертава, че противно на заявлението на Агенцията в писмо от 15 юни 2012 г. никоя от биографиите на членовете на управителния съвет понастоящем не е публикувана на нейния уебсайт и отбелязва, че е предоставен единствено линк на тяхната организация; призовава Агенцията, в опит да насърчи по-голяма прозрачност по отношение на предотвратяването на конфликти на интереси и борба с тях, да публикува на своя уебсайт декларациите за наличие на интереси и биографиите на експертите, бъдещите гостуващи учени и членовете на управителния съвет; счита, че такива мерки биха позволили на органа по освобождаване от отговорност и на обществеността да следят тяхната квалификация и да предотвратят възможни конфликти на интереси.

                  15.

                  Очаква да получи информация относно текущите административни разследвания, свързани с Агенцията.

                  16.

                  Посочва, че водещата комисия поддържа тесни връзки с Агенцията, като кани изпълнителния директор за размяна на мнения поне веднъж годишно, като е назначила лице за контакт измежду своите членове и като посещава редовно Агенцията; отбелязва, че последното посещение е направено през септември 2011 г.

                  17.

                  Подчертава, че Агенцията е длъжна да установи подходящи контакти със заинтересованите страни и да си сътрудничи със заинтересованите страни, като например външни организации; отбелязва, че тези дейности не са придружени от съответни мерки и правила, за да се изключи евентуален риск, свързан с репутацията; следователно приветства ангажимента на управителния съвет и на изпълнителния директор да предприемат подходящи мерки за незабавно отстраняване на подобни рискове.

                  18.

                  Приветства като цяло споразумението относно съвместното изявление и Общия подход относно горепосочените децентрализирани агенции, които разглеждат и вземат предвид някои важни елементи във връзка с процедурата по освобождаване от отговорност, и вярва, че тези въпроси ще бъдат надлежно взети предвид в пътната карта относно последващите действия във връзка с Общия подход, която предстои да бъде представена от Комисията до края на 2012 г.

         Изпълнение

                  19.

                  Запознат е с факта, че понастоящем Агенцията е подложена на периодична външна оценка, която следва да бъде предоставена на органа по освобождаване от отговорност през 2013 г.; отбелязва заявлението на управителния съвет, че вътрешните процедури на Агенцията ще бъдат включени в оценката.

                  20.

                  По отношение на другите забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (7) относно резултатите от дейността, финансовото управление и контрола на агенциите.

         (1)  ОВ C 366, 15.12.2011 г., стр. 57.

         (2)  ОВ L 286, 17.10.2012 г., стр. 356.

         (3)  ОВ L 248, 16.9.2002 г., стр. 1.

         (4)  ОВ L 120, 11.5.1990 г., стр. 1.

         (5)  ОВ L 126, 21.5.2009 г., стр. 13.

         (6)  ОВ L 357, 31.12.2002 г., стр. 72.

         (7)  ОВ L 286, 17.10.2012 г., стр. 388.


title: 2012/586/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейската фондация за обучение за финансовата 2010 година#Резолюция на Европейския парламент от 10 май 2012 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската фондация за обучение за финансовата 2010 година

text:
               17.10.2012

               BG

               Официален вестник на Европейския съюз

               L 286/238

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейската фондация за обучение за финансовата 2010 година
   (2012/586/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската фондация за обучение за финансовата 2010 година,

               —

               като взе предвид доклада на Сметната палата относно годишните отчети на Европейската фондация за обучение за финансовата 2010 година, придружен от отговорите на Фондацията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012)

               —

               като взе предвид Договора за функционирането на Европейския съюз, и по-специално член 319 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 1339/2008 на Европейския парламент и на Съвета от 16 декември 2008 г. за създаване на Европейска фондация за обучение (3), и по-специално член 17 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по заетост и социални въпроси (A7-0135/2012),

               1.

               Освобождава от отговорност директора на Европейската фондация за обучение във връзка с изпълнението на бюджета на Фондацията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейската фондация за обучение, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 145.

      (2)  ОВ L 248, 16.9.2002 г., стр. 1.

      (3)  ОВ L 354, 31.12.2008 г., стр. 82.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2012 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската фондация за обучение за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската фондация за обучение за финансовата 2010 година,

                  —

                  като взе предвид доклада на Сметната палата относно годишните отчети на Европейската фондация за обучение за финансовата 2010 година, придружен от отговорите на Фондацията (1),

                  —

                  като взе предвид препоръката на Съвета от 21 февруари 2012 г. (06083/2012 – C7-0051/2012),

                  —

                  като взе предвид Договора за функционирането на Европейския съюз, и по-специално член 319 от него,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕО) № 1339/2008 на Европейския парламент и на Съвета от 16 декември 2008 г. за създаване на Европейска фондация за обучение (3), и по-специално член 17 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол становището на комисията по заетост и социални въпроси (A7-0135/2012),

                  A.

                  като има предвид декларацията на Сметната палата, че е получила достатъчна увереност, че годишните отчети за финансовата 2010 година са надеждни и точни и че свързаните с тях операции са законосъобразни и редовни;

                  Б.

                  като има предвид, че на 10 май 2011 г. Парламентът освободи директора на Европейската фондация за обучение от отговорност във връзка с изпълнението на бюджета на Фондацията за финансовата 2009 година (5) и че в резолюцията, придружаваща решението за освобождаване от отговорност, Парламентът, наред с другото:

                              —

                              настоятелно призова Фондацията да прилага по-строго процедурите по изготвяне на бюджета, за да се избягва значителният брой бюджетни трансфери,

                              —

                              призова Фондацията да изпълни задължението си да представя в обобщен вид график на плащанията, дължими през следващите финансови години в изпълнение на поети през предходни финансови години задължения,

                              —

                              призова Фондацията да иска разрешение от управителния съвет, когато се налага да се извърши трансфер, като припомни, че такива са изискванията на финансовите правила на Фондацията,

                  В.

                  като има предвид, че целият бюджет на Фондацията за 2010 г. е 19 300 000 EUR, в сравнение с 20 200 000 EUR през 2009 г., което представлява намаление с 4,46 %;

                  Г.

                  като има предвид, че първоначалната вноска на Съюза в бюджета на Фондацията за 2010 г. беше 18 282 000 EUR, в сравнение с 14 772 000 EUR за 2009 г. (6),

         Бюджетно и финансово управление

                  1.

                  Отбелязва, че вноската на Съюза за 2009 г. възлизаше на общо 19 872 000 EUR и че тази сума представлява първоначалната вноска на Съюза, т.е. 14 772 000 EUR, към която са добавени 5 100 000 EUR от възстановяването на излишъци от предишни години; припомня освен това, че първоначалната вноска на Съюза във Фондацията за 2010 г. възлиза на 18 282 000 EUR; отбелязва обаче, че към тази сума са добавени 1 178 000 EUR възстановен излишък, в резултат на което вноската на Съюза за 2010 г. стана 19 460 000 EUR (7).

                  2.

                  Отбелязва, че съгласно годишните финансови отчети на Фондацията вноската на Съюза за 2010 г. на практика възлиза на 19 196 840,29 EUR; отбелязва твърдението на Фондацията, че действителният размер на вноската на Съюза за Фондацията за 2010 г. възлиза на 19 297 822 EUR, т.е. 19 460 000 ЕUR минус 162 178 EUR, което представлява апортната вноска на Съюза; отчита също така, че според Фондацията, от получената от Съюза сума тя е изразходвала 19 196 840,29 EUR и е върнала останалите 100 981,71 EUR на Комисията.

                  3.

                  Установява от годишните финансови отчети на Фондацията, че бюджетът ѝ за 2010 г. е бил изменен през ноември 2010 г., с цел частично компенсиране на непредвиденото намаление на приходите на Фондацията.

                  4.

                  Отбелязва, че съгласно годишния отчет за дейността на Фондацията, тя е постигнала равнище на поети задължения от 99,9 %, в сравнение с 99,8 % през 2009 г. и 98,5 % през 2008 г., и степен на изпълнение на плащанията от 96,5 %, в сравнение с 90 % през 2009 г. и 2008 г.

         Прехвърляния и преноси

                  5.

                  Отбелязва, че съгласно годишния отчет за дейността на Фондацията тя е намалила броя на прехвърлянията на бюджетни кредити от 33 през 2009 г. на 15 през 2010 г. и е пренесла само 12,8 % от поетите задължения за 2010 г., в сравнение със 17 % през 2009 г. и 15 % през 2008 г.

         Регистрация на изключенията

                  6.

                  Отбелязва, че съгласно годишния отчет за дейността на Фондацията, през 2010 г. в Регистъра на изключенията са били регистрирани 10 изключения, в сравнение с 12 през 2009 г.

                  7.

                  Отбелязва, че нито едно от тях не е било свързано с финансов риск по-голям от 50 000 EUR; отбелязва по-специално, че общата финансова стойност на тези изключения възлиза на 100 183 EUR, което представлява 0,53 % от целия бюджет на Фондацията за 2010 г.

         Обществени поръчки

                  8.

                  Отбелязва, че според годишния отчет за дейността на Фондацията тя е сключила 8 директни договора с външни изпълнители, финансовата експозиция на нито един от които не е надвишавала или достигала 50 000 EUR; отбелязва, че общата стойност на директните договори е 93 575 EUR, което представлява 0,50 % от общия бюджет на Фондацията за 2010 г.

         Човешки ресурси

                  9.

                  Отбелязва, че според годишния отчет за дейността, в края на 2010 г. Фондацията е имала четири незаети длъжности от щатната си таблица, в сравнение с 10 през 2009 г.

                  10.

                  Отбелязва също така, че сега броят на служителите на Фондацията е 128, като 15 длъжностни лица са били назначени, а 10 са напуснали през 2010 г.

                  11.

                  Отбелязва, че съгласно годишния отчет за дейността, щатните бройки, осигурени за изпълнение на мандата на Фондацията са:

                              —

                              96 бройки за срочно наети служители;

                              —

                              33 бройки за договорно наети служители и местен персонал, и

                              —

                              6 бройки за командировани национални експерти.

         Изпълнение

                  12.

                  Отбелязва, че според годишния отчет за дейността Фондацията е разработила преразгледан списък на показатели за изпълнение с цел подобряване на значимостта и измеримостта на своите цели и осигуряване на данни относно резултатите от дейността на Фондацията като цяло в изпълнение по основните ѝ цели и функции.

                  13.

                  Отбелязва освен това, че Фондацията е разработила проект за „контролно табло“, чиято цел е представяне на ключови данни „в реално време“ за всекидневно наблюдение на дейностите на Фондацията и преди всичко за управление и отчитане на дейностите ѝ.

                  14.

                  Отбелязва също така успешното осъществяване на основана на риска диференциация на веригите плащания в началото на 2010 г., след което бяха въведени опростени вериги за нискорисковите трансакции.

                  15.

                  Приветства успешното изпълнение от Фондацията на първата година от Процеса от Торино, който предоставя сбит, основан на документи и задълбочен анализ на професионалното обучение и реформата в обучението във всяка страна, включително определяне на ключовите тенденции в политиките, предизвикателствата, ограниченията, добрите практики и възможностите.

         Сътрудничество с Европейския център за развитие на професионалното обучение (Cedefop)

                  16.

                  Отбелязва, че през ноември 2009 г. споразумението за сътрудничество между Фондацията и Cedefop беше подновено за периода 2010—2013 г.; признава, че всяка година Фондацията и Cedefop изготвят, в контекста на рамката за сътрудничество, съвместна работна програма, която се прилага към работните програми на двете агенции; приветства намерението на Фондацията да докладва по-подробно относно изпълнението на тази съвместна работна програма в бъдещите годишни отчети за дейността.

         Вътрешен одит

                  17.

                  Отбелязва, че Службата за вътрешен одит е предприела одит на планирането и мониторинга през 2010 г.; отбелязва по-специално, че службата за вътрешен одит е направила 8 препоръки, една от които е била определена като „много важна“ и се отнася до необходимостта Фондацията ясно да определи и опише ползата от подхода си за годишно планиране.

                  18.

                  В този контекст настоятелно призовава Фондацията да съсредоточи усилията си върху ефективното по отношение на разходите отчитане, като включва в отчетите данни от значение за управителния съвет и главните заинтересовани страни, които им позволяват да следят работата на Фондацията.

                  19.

                  Призовава Фондацията да изпълни останалите препоръки на службата за вътрешен одит от предходните одити.

                  20.

                  Отбелязва, че съгласно годишния отчет за дейността на Фондацията, тя е приела 16 преработени стандарта на ефективно управление, включени в рамката на стандарти за вътрешен контрол.

                  21.

                  Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

                  22.

                  По отношение на другите забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (8) относно резултатите от дейността, финансовото управление и контрола на агенциите.

         (1)  ОВ C 366, 15.12.2011 г., стр. 145.

         (2)  ОВ L 248, 16.9.2002 г., стр. 1.

         (3)  ОВ L 354, 31.12.2008 г., стр. 82.

         (4)  ОВ L 357, 31.12.2002 г., стр. 72.

         (5)  ОВ L 250, 27.9.2011 г., стр. 196.

         (6)  ОВ L 64, 12.3.2010 г., стр. 926.

         (7)  ОВ L 64, 12.3.2010 г., стр. 927.

         (8)  Приети текстове, P7_TA(2012)0164 (вж. страница 388 от настоящия брой на Официален вестник).

      ПРИЛОЖЕНИЕ

         ПРЕПОРЪКИ НА ЕВРОПЕЙСКИЯ ПАРЛАМЕНТ ОТ ПРЕДХОДНИ ГОДИНИ

                  Европейска фондация за обучение

                  2006 г.

                  2007 г.

                  2008 г.

                  2009 г.

                  Изпълнение

                  n.a.

                  n.a.

                              —

                              Призовава Агенцията да направи диахроничен анализ на операциите, извършени през настоящата и през предходните години;

                              —

                              предвид някои общи области от интерес призовава за тясно сътрудничество и взаимодействие между Фондацията и Cedefop и призовава за редовно предоставяне на информация в отчетите за дейността, изготвяни от директорите на двете агенции;

                              —

                              трудности в установяването на пряка връзка между резултатите от проектите на Фондацията и дейностите на институциите

                  Призовава Фондацията да направи сравнение на операциите, извършени през годината, за която се отнася освобождаването от отговорност и предходната финансова година

                  Бюджетно и финансово управление

                  Фондацията не е спазила правилата за представяне на бюджета: Фондацията публикува само бюджетните кредити за поети задължения за 2006 г., без да отчита бюджетните кредити за плащания.

                  В коригиращия бюджет сумата за целевите приходи е неправилна. Тя следва да бъде 1 200 000 EUR вместо посочените 3 400 000 EUR, която погрешно включва целеви приходи, пренесени от предходната година.

                  n.a.

                              —

                              Настоятелно призова Фондацията да прилага по-строго процедурите по изготвяне на бюджета, за да се избягва значителният брой бюджетни прехвърляния;

                              —

                              призовава Фондацията да иска разрешение от управителния съвет, когато се налага да се извърши прехвърляне, съгласно изискванията на финансовите правила на Фондацията;

                              —

                              напомня за задължението на Фондацията да предоставя обобщаваща справка за графика на плащанията, дължими през следващите финансови години за посрещане на бюджетни задължения, записани през предходни финансови години.

                  Човешки ресурси

                  n.a.

                  n.a.

                              —

                              Призовава Фондацията (вж. вътрешния одит) да се справи със слабостите в процедурите по набиране на персонал. Комисиите за оценка на подбора трябва да предоставят достатъчно информация за следваните процедури, като посочват, наред с другото, основанията за решенията и датите, на които те са взети, за да се гарантира прозрачността на тези процедури;

                              —

                              призовава Фондацията да спазва Директива 2000/78/ЕО на Съвета (1)

                  n.a.

                  Вътрешен одит

                  n.a.

                  n.a.

                  Призовава Фондацията да предприеме мерки за изпълнение на 15 от 27-те препоръки на Службата за вътрешен одит, т.е. да въведе незабавно определени стандарти за вътрешен контрол (относно процедурите по документиране, наблюдение на финансовите трансакции и последователността на операциите) и определени препоръки относно управлението на човешките ресурси (относно управлението на човешките ресурси в годишното планиране и отчитането на дейностите; набелязването на цели; отчитането на времето на служителите)

                  Отбелязва, че 11 от 15-те препоръки, направени от службата за вътрешен одит, са били изпълнени през 2009 г.

         (1)  ОВ L 303, 2.12.2000 г., стр. 16.